VSA steun kwytskelding van entstofpatentePres. Joe Biden. (Foto: Jim Watson/AFP) Die Amerikaanse pres. Joe Biden se administrasie het Woensdag sy steun vir ŉ wêreldwye kwytskelding van patentbeskerming vir Covid-19-entstowwe aangekondig. Patentbeskerming beteken dat niemand anders vir ŉ tydperk van 20 jaar ŉ uitvindsel sonder die uitvinder se toestemming mag vervaardig, gebruik, versprei of verkoop nie. Indië, wat gebuk gaan onder ŉ geweldige toename in virusgevalle, lei tans die stryd in die Wêreldhandelsorganisasie (WHO) om meer produsente in staat te stel om die Covid-19-entstof te vervaardig. Farmaseutiese reuse skop egter daarteen. ŉ Amerikaanse handelsverteenwoordiger, Katherine Tai, sê hoewel intellektuele eiendomsreg belangrik is vir ondernemings, ondersteun Washington die kwytskelding van patentbeskerming rakende die Covid-19-entstof om die pandemie te beëindig. “Dit is ŉ wêreldwye gesondheidskrisis en die buitengewone omstandighede van die Covid-19-pandemie vra vir buitengewone maatreëls,” sê Tai. (Argieffoto: GCIS) Biden is onder groot druk om afstand te doen van die beskerming van entstofvervaardigers te midde van kritiek dat ryk lande dosisse opgaar ten koste van armer lande. Tedros Adhanom Ghebreyesus, hoof van die Wêreldgesondheidsorganisasie (WGO), het die Amerikaners se besluit as geskiedkundig en ŉ monumentale oomblik in die stryd teen Covid-19 bestempel. ŉ Beroep word al maande lank op die WHO gedoen om die beskerming van intellektuele eiendom op Covid-19-entstowwe tydelik op te skort. Groot farmaseutiese maatskappye en hul gasheerlande is egter gekant hierteen. “ŉ Kwytskelding van patentbeskerming is ŉ eenvoudige maar verkeerde antwoord op ŉ ingewikkelde probleem,” het die Internasionale Federasie van Farmaseutiese Vervaardigers en Verenigings in Genève gesê. Lande soos Nieu-Seeland het die Amerikaners se aankondiging egter verwelkom, terwyl die Australiese premier, Scott Morrison, die stap as “groot nuus” bestempel het omdat dit Nieu-Seeland in staat sal stel om mRNA-entstowwe plaaslik te vervaardig. Frankryk is egter nie te vinde vir ŉ kwytskelding nie en verkies eerder ŉ skenking-gebaseerde model om arm lande te help om hul tekort aan dosisse te oorkom.